เปิดชื่อหน่วยเบิกจ่ายงบช้าทำเงินไม่หมุน
คลังใช้มาตรการสังคมเปิดเผยรายชื่อกดดันหน่วยงานราชการเบิกจ่ายงบประมาณล่าช้าและต่ำกว่าเป้า
11 พ.ค. 2559

คลังใช้มาตรการสังคมเปิดเผยรายชื่อกดดันหน่วยงานราชการเบิกจ่ายงบประมาณล่าช้าและต่ำกว่าเป้า
รายงานข่าวจากกรมบัญชีกลาง เปิดเผยผลการเบิกจ่ายงบลงทุนของหน่วยงานที่ได้รับการจัดสรรงบลงทุนมากกว่า 1,000 ล้านบาทขึ้นไป ของปีงบประมาณ 2559 ตั้งแต่ 1 ต.ค. 2558-6 พ.ค. 2559 พบว่า หน่วยงานของกระทรวงการคลัง คือ กรมศุลกากรติดอยู่ในอันดับที่ 10 ที่เบิกจ่ายงบลงทุนได้น้อยที่สุด จากงบลงทุนที่ได้รับการอนุมัติ 1,676 ล้านบาท สามารถเบิกจ่ายได้ 394 ล้านบาท หรือ 23.5% ต่ำกว่าเป้าหมายที่ควรเบิกจ่ายได้ 50%
สำหรับหน่วยงานที่เบิกจ่ายได้น้อย ที่สุด คือ สำนักงานนโยบายและแผนทรัพยากรธรรมชาติและสิ่งแวดล้อม กรมทรัพยากรน้ำบาดาล กรมเจ้าท่า กรมป้องกันและบรรเทาสาธารณภัย กรมราชทัณฑ์ การท่าอากาศยานแห่งประเทศไทย กรมป่าไม้ กรมทรัพยากรน้ำ และกรมการปกครอง
"การเปิดเผยรายชื่อหน่วยงานราชการที่เบิกจ่ายงบประมาณล่าช้า จะเป็นแรงกดดันช่วยให้หน่วยงานเหล่านี้หันมาเร่งรัดการเบิกจ่ายเงินตามโครงการต่างๆ ให้เป็นไปตามเป้าหมาย ซึ่งการเบิกจ่ายงบประมาณเป็นสิ่งสำคัญในระบบเศรษฐกิจในขณะนี้ ซึ่งจะต้องกระตุ้นเศรษฐกิจด้วยการลงทุนในโครงการของรัฐ" รายงานข่าวระบุ
อย่างไรก็ตาม รัฐบาลได้ตัดงบลงทุนของหน่วยงานที่ทำสัญญาผูกพันไม่ ทันสิ้นเดือน มี.ค. 2559 เพื่อโอนไปใช้ในโครงการ อื่นๆ ที่มีความพร้อมมากกว่า จะทำให้การเบิกจ่ายงบลงทุนในครึ่งปีหลังงบประมาณปี 2559 ทำได้รวดเร็วมากขึ้น ซึ่งเป็นส่วนสำคัญทำให้เศรษฐกิจครึ่งปีหลังนี้ฟื้นตัวได้ดีด้วย